khistorydata/jeongjo-sjw-relations huggingface dataset:
정조 12년 · 목
壯勇營以本營左哨軍抄定時坡州將校尹愼儉受賂苟充請捉來取招敎曰渠以幺麼土校賤孼有此作奸犯科至有登徹於廉査之時者渠罪狀萬萬痛惡且宿衛親兵關係自別雖以外各營言之將校子枝名編軍伍者果何限而渠以何心乃敢沮戲始旣肆容雜喙間又無難捧賄末又慫慂木偶之土主敢以囚凍獄撞朱杖等種種侵虐之擧極意逞憤於本營新哨軍頭目等處此必非無知妄作之事用意之緣甚如許設心之因何致此係是更問之一端頭目軍手本中現納諸漢無非私賤放良巫女子侄惡刑退物而官庭査實亦皆一一無差則與該倅符同至今掩諱尤屬罔赦罪案此又更問之一端今番該邑軍總之次次換定也慮有捧賂收鍰之奸弊道伯登筵時屢次申飭則穀包錢貨無論多寡乃敢昌禁受置卽此事件亦有當律特敎査問之下渠之供招猶不免半吞半吐到底情狀節節頑惡將此判付辭意各項當問條件及吐實外操縱人名數討索之物目更爲一一嚴問取招此供辭一通判付竝以謄關該道道臣處本牧將官將校若鄕若吏等一竝捉來同情與否査實捧招後不關緊之類放送參謀諸人捧招牒報以爲轉啓處斷之地至於該牧使固知其闒茸迷劣而畏法避罪之心人皆有之況本營事體何等莫重前此申飭亦不啻申嚴則徒仰猾校之口惟令是從自陷重科所當拿致王府嚴問痛繩而見今査正軍額一時爲緊名以本營軍兵豈可以私奴巫孼刑餘之徒一任其冒充乎使渠手釐正然後從當處分令折伯星火招致該倅爲先以判付內辭意分付使卽罔夜馳還逐戶逐名一一以可合之類査櫛換定萬一憑藉飭令有毫分貽弊於民間之事在渠添一罔赦之端以此意竝爲嚴飭分付擧行形止亦卽枚報之意一體行會○京畿監司趙鼎鎭以坡州座首安希泰首校韓弘得吏房朴遇春等草供粘連以入敎曰坡校尹愼儉罪狀才已判下而右人等罪忕別無現發之跡分揀放送其中首校韓弘得雖諉病未致察身爲首任不卽發告不可全然無罪待用刑捉來嚴棍懲礪之意竝分付道臣朝家刑政賞罰在所竝行大抵編伍抄丁殘邑擧行之勝於防營雖由該倅之得人所幹吏校之效勞宜有獎他勸後之擧該校該吏令該邑陞差軍任或別般差任間拔例擧行事分付砥平縣之意一體行會○壯勇營啓言罪人尹愼儉更招諸條問目終不得取服敎曰草供及成册別錄件記竝下送本道監營使之一邊捧招相準於應問名人等處一邊嚴飭該牧使勿亟勿徐無漏無勤細細査櫛一一釐正使之修成册報巡營後報本營與本營將校更又一番點視待其無差御覽軍案上送之意分付道臣處尹愼儉姑爲仍囚以待結末所謂逆奴放良人之混充尤極駭然與宮奴之何宮奴屬一款竝令査問該牧報本營之意分付
정조 12년 · 강
遣承旨馳詣永陵綏吉園奉審摘奸
정조 12년 · 강
特賜義州文正公金尙憲忠愍公林慶業祠額仍改旌忠愍之閭
정조 12년 · 목
敎曰聞義州地有金文正林忠愍遺祠是地是祠豈獨鄕人士女之指點咨嗟朝家亦爲之激感書院賜額雖屬禁典想或奕奕英爽尙有睠顧夷猶者似此妥侑之所合施另異之擧況同享者皆古之名賢也兩祠分在州治與山城邑人呼以南北祠云特令攸司就南祠宣號曰顯忠北祠曰紀忠宣額日遣承旨致祭又閱忠愍手撰遺事日錄其夫人之被執也對敵仰天呼曰吾家翁爲大明之忠臣吾卽忠臣之妻也當歸從良人於地下同爲大明之鬼遂自決若夫若婦可謂匹美竝休表閭之只及貞敬寔由未遑令地方官卽其閭改旌之曰有明總兵朝鮮國贈崇政大夫議政府左贊成諡忠愍公林慶業贈貞敬夫人全州李氏忠烈雙成之閭
정조 12년 · 강
有政吏曹參議李洪載進
정조 12년 · 목
以韓用龜李益運爲校理鄭東觀爲副校理金衡柱爲龜城府使
정조 12년 · 강
召見時原任大臣閣臣藥院提調于誠正閣領議政金致仁判府事徐命善領敦寧洪樂性判府事李福源金熤左議政李性源右議政蔡濟恭提學金鍾秀原任提學吳載純原任直提學鄭民始檢校直提學徐有防李秉模原任直閣金憙檢校直閣金載瓉徐鼎修待敎尹行任藥院提調沈豐之副提調尹行元
정조 12년 · 목
承候故也○予曰卿等登筵有稟處之事乎領相金致仁曰日前以嶺儒册子事收議時略效愚見及見傳敎中處分臣之妄言之失於是乎著矣誠不勝惶悚矣予曰卿意則以爲處分終涉太過耶致仁曰收議時德鄰疏中若于句折只是憑信傳間昨日始得見其第九條第十條謄本則其凶僭尤有加於所聞矣予曰傳敎中旣有予以先王之心爲心卿亦以先卿所執爲歸云云則予意本自如是到今卿何必追論其疏之深淺與否也蓋其時故相趙顯命疏請拿鞫實出於暴冤之意煕政堂入侍時先卿亦以一事疊配之嫌爲奏且有幾不免於害無辜云云之說故相宋寅明重臣金東弼之議皆傳諸生路矣致仁曰先臣所奏則以依前發配爲請而初無不可疊配之言至於幾不兔枉害云云亦非先臣之所奏必是記事者之爽誤處也予曰其時下敎昭如日星自下對揚亦復如此且不可疊配之論先卿亦主之則寧有一毫有關於隄防者哉蓋臺啓在於丙辰而德鄰之疏決蒙放在於戊午其時大臣以下無一言爭執及夫丙子以後國是大定而給牒之命亦在是時所餘者只是罪名之未及蕩滌而已此與載之鐵券丹書者大有異焉左相箚中所云載於丹書者誠過矣今予此命蓋欲一幷陶甄使無彼此物我之異故也所謂正名實云云有以爲甚於麟亮者云誠莫曉也先朝筵敎若曰此名字非名位之名字也卽是非之意爲敎且於勉蒙滌夜氣淸明之夜字傅之於半夜之夜字此則可謂深看而未免爲偏論之嫌也此疏比吳翼煥疏則遣辭果何如致仁曰翼煥之疏雖極陰慘而不至如德隣矣予曰所謂倉卒掩泣云云歸之妄發可也別無深關於義理卿等今皆登筵各陳所見判府事徐命善李福源曰關係淺深未能詳知矣判府事金熤曰德隣疏中正名實條不必深看而至於匪心倉卒等句誠是不道之言矣予曰此是朱子封事中句語之引用者何必如是看之乎熤曰匪意無心等句初非可書於是時者也且遂專聽斷云云遣辭叵測矣在先朝不欲以文字成罪傅諸生議而渠之疏意若果凶慘則一律不足惜若無是心則雖蕩滌未爲不可而事在五十年前其心所在旣難明知則恐不如仍舊之爲宜也予曰其時供招及諸臣筵奏足爲證左況十行下敎昭晣無餘有何難知之端乎他事無論就其召募慰撫一事其功彰著此非其心之可白者乎熤曰德隣事本非渠自倡義不過朝廷之差遣不可以功勞言之承旨之繳還覆逆卽其職責日前嚴敎過中矣予曰一二次覆逆粗伸職責頒布之後退待公議可也名曰繳還命令壅遏寧有如許道理大抵初非出於愛君憂國之心也蓋欲因是而圖免使後來年老疲軟者當之繳還之弊不可不革也致仁曰承旨事嚴敎或涉過中矣予曰承旨如是則大臣三司將無所用後弊所關不得不如是且德隣疏豈可與逆鏡敎文同看乎致仁曰疏語意脈大體與敎文及凶檄如在一串蓋逆鏡維賢有翼輩恒爲凶論故嶺人爲其詿誤至於登之章奏則其罪豈有彼此之異且以尙儉之獄稱之以濫獄其心之窮凶可知豈可輕議蕩滌乎予曰嶺儒之意蓋欲明詿誤之跡暴倡義之功也且見疏頭李鎭東則有宰相風儀在嶺人可謂有功當此疏通之時豈有物我之分乎致仁曰若關於隄防則豈可一幷疏通乎熤曰今番處分臣終以爲欠於難愼之道矣予曰只主難愼荏苒以過則此歲已暮逢舊甲錄舊功之義何時可成乎且嶺儒初秋上來闕外棲遑其時亦有捧納之議云而終至不捧亦可怪也承旨沈豐之曰以繳還事荐承嚴敎不得已奉承而憂慨之懮尙未已也從今以後遐土怪鬼之輩擧皆生心不知更有何等變怪關係誠不細矣提學金鍾秀曰德鄰之罪別有在焉故相趙顯命之爲嶺伯也問其疏語委折於德隣則終不明言及有臺啓後故相之疏以爲此若有心而發則爲大逆無心而出則可爲自明之路若於供辭自服其誤則可脫不然則當明正典刑云及德鄰之取招也終不服其誤其傳染於鏡夢有翼輩之凶論從可知矣凶如德鄰而遽降蕩滌之命後必有怪鬼生心之慮者果如知申所奏也予曰此等處惟在卿等之善爲隄防予恃卿等如長城矣大抵公議在下此事外若關於義理隄防則亦豈不聽從哉日前取見金忠壯家故蹟則古重臣所謂一武夫足矣云者非出於惡意其家之受諡狀於戶判者良有以也大抵以忠壯之功之烈不得見容於世此實我國之痼弊矣雖有間世之人才亦何所施哉命善曰臣之先祖此奏實出卞白之意也○鍾秀啓言銀印諭書差備忠義屬之內閣自內閣另擇事年前有下敎故臣請以禮賓參奉中忠義窠屬于內閣而閣屬忠義自勳府極擇望報于內閣蒙允矣今承五月所下傳敎中順康園守奉官一窠又移屬忠義而有一窠則自中地望另擇自辟一窠則從久勤錄報該曹之敎矣守奉官之以內閣忠義望定自合於地望另擇之敎而今聞勳府以爲五月傳敎中無守奉官屬之內閣忠義之敎故以別人望報云此事宜有一番稟定故敢達矣敎以諸大臣之意何如致仁曰禮賓參奉外守奉官一窠又屬忠義一則另擇地望一則專用久次者是昨年傳敎而見今閣屬忠義卽自勳府依定式極擇望報者也仍以此忠義屬之守奉官之窠則另擇自在其中依閣臣所達處之似宜矣命善熤曰嶺相所達似好別無他見矣福源曰閣屬忠義旣是極擇者則依下敎遷轉守奉官其代更令勳府擇送似好矣性源曰臣於昨年亦聞此議見今銀印諭書差備卽忠義中有地望者五月傳敎旣有順康園守奉官一窠移屬忠義自中地望另擇之敎守奉官適有窠若以內閣忠義塡差而其代自勳府極擇望報則似好矣濟恭曰閣屬忠義初旣極擇其地處則以此差遣守奉見窠其代又自勳府極擇以爲閣屬待後日守奉窠出差遣如前俾爲永久之式則方可以奉行聖敎而亦足酬其勞矣敎以諸議旣無異同依此爲之
정조 12년 · 강
特命立石表忠壯公金德齡之里
정조 12년 · 목
敎曰昨撰李提督祠堂記今下林忠愍扁祠表閭綸音筵退未及歸院金忠壯家宣諡賜祭官復命以家藏遺稿手蹟來呈事若湊合而有不偶然者予取而讀其文見其筆開卷便已颯颯有生意如見伊人一字一嗟不覺掩卷良久況在其後孫之心乎一方志士之感乎嘗聞我國介在鰈域風氣所局意象亦拙重以黨私爲戕賢害正之斧鉅物我先着淵膝逈殊予則曰以若風氣有若黨私雖使䕫卨管葛之才復起難容於世云爾不惟忠壯之被禍由於異臭之小人忠武忠愍皆莫不然以至學問以鳴世亦然文章以鳴世亦然經綸事業之鳴世亦然求其崇在小人之黨私寧不痛恨然不泯者公議不沫者英爽千歲在前百歲在後理有屈而必伸冤無往而不雪此或爲忠臣志士慰寓之一助耶若令忠壯有知英雄之淚必不禁簌簌忠壯公金德齡遺稿手蹟令湖南伯模刻頒之道內板本藏之忠壯院宇林忠愍夫妻之忠烈成雙而昨旣表其閭況忠壯兄弟至孝爲效忠之本而其夫人之孝與忠匹美俱完兄弟夫婦之殺身殉國而卓卓凛凛至于今塗人耳目迄無旌異之典豈非欠事令地方官立石表其里曰贈兵曹判書忠壯公金德齡贈貞敬夫人興陽李氏忠孝之里仍以其兄忠臣贈持平金德弘同載碑記以示朝家曠感而厚報之意
정조 12년 · 강
命大靜縣監辛翊寧與他邑相換李昌會仍任前職
정조 12년 · 목
全羅監司徐龍輔狀啓以爲大靜縣監李昌會以親年法不堂往赴請令該曹稟處敎曰意或有老親伊時望單留中問于承宣而曰以不然云故使之啓下矣觀此狀辭該曹事難免不審該堂推考前縣監李昌會仍任時縣監辛翊寧道內他邑卽爲相換竝令除朝辭赴任事分付仍以此意回諭
정조 12년 · 목
疏略曰今日國事莫過於明義理嚴隄防而天網太恢王章不擧甚至於棘中通書亂逆之無忌憚極矣群下拿鞫之請尙未蒙允此已失政之大者況此趙德隣黃翼再罪名蕩滌之命又何爲而降也所謂封納册子當此奸僞日滋之時其不可準信也明矣若其乙巳凶疏關係至重戊申逆招情跡可疑以言乎其功則實無毫末之可紀以言乎其罪則尙切輿情之齊憤其可以歲月稍久事端之已陳有所寬貸乎伏願特寢成命以嚴大防焉臣伏見昨秋黃海道監試榜目則成川李百源臣曾所知面而稱以松禾人見參於初場是必符同奸吏圖出僞籍之致本邑之不能檢察試官之不能摘發誠極駭然李百源爲先拔去該縣監及該試官竝施譴罷之典從中弄奸圖籍之人亦令道臣嚴査重勘以懲日後之弊焉選擇守令卽我聖上憂民之至意秉銓之臣非不惕念奉行而第排擬之際未保其皆得其人則黜陟能否惟在方伯之考績而近來考績之法只以殘邑小縣苟充一二中下以爲彌縫塞責之計公法之不行民情之未厭未必不由於此顧今殿最不遠大政且近嚴飭兩銓及各道道臣必也各別擇人考績無負聖上宵旰之憂焉守令年限之法自來嚴重而向來蔡緯夏之差遣慈山雖出特恩有違公格況其人衰耗政多昏憒不堪爲字牧之任慈山府使蔡緯夏爲先改差以嚴限年之規焉批以首陳事勿煩次陳事處分豈無意乎李百源事該縣監事事關科場不可只從所請令道臣詳査狀聞後當處分試官事不察不是異事其在嚴科場之道不可無飭依施令本道査勘事擧子地方官試官之外更以從中容奸之人査出勘處之謂乎爾言旣如此依施考蹟申飭事貶月當前所陳是矣以此嚴飭京外蔡緯夏事當初差遣只知其人之頗可堪過年限未及思之至於疵政遠外風聞有難盡信誠如爾言該道有道伯豈必處分不允
정조 12년 · 강
司諫沈埉正言尹悌東陳疏請寢趙德隣黃翼再罪名蕩滌之命賜例批
정조 12년 · 목
以李書九爲敎理林道浩爲副校理徐美修鄭持淳爲修撰張成漢爲豐川府使李東鉉爲康翎縣監
정조 12년 · 강
召見戶判徐有隣兵判李文源于誠正閣
정조 12년 · 목
文源啓言禁軍七百人中實差三百五十人十二朔皆有祿來預差三百五十人冬三朔無祿米只有木四疋本曹屢欲變通而經費不敷迄今未遂矣今聞渠等所訴則以爲稅大同卸下入倉時馬夫色掌專當擧行而後價則每石三合五夕自來定式合而計之則殆近千石除出七百石每石定價四兩移納於軍資倉以預差木條純錢上下以爲渠等冬三朔祿米之資云若以七百石分排預差之三朔祿米則每人一朔爲十斗此在禁旅實爲莫大之惠在馬夫便同作貢受價可謂兩便請下詢大臣處之從之
정조 12년 · 강
命兵曹入直堂上具㢞推考分軍衛將部將拿處
정조 12년 · 목
政院啓言卽聞去夜宣仁門外面有白紙諺書所付者卽三陟民人構捏其邑倅者云闕門事體何等嚴重而奸民之乘夜潛到粘付諺紙萬萬無嚴門內之守門將及軍卒雖在下鑰之後慢不省覺固已駭然而門外旣有該營之考察搖鈴之衛卒則不能登時捕捉尤極寒心常時不能檢飭不可無警總府入直堂上兵曹當該堂上該營大將推考總府入直郞廳及當該守門將所當重勘何以爲之乎敎以門內之守門將何以知之總府堂郞及守門將論罪事置之搖鈴將所管旣在兵曹入直堂上考推分軍衛將部將拿處本兵無不統察當該判書亦爲推考付榜三陟民人令兵判斯速推捉取招後考律處斷以懲遐土頑民之習該營考察旣已捕納大將推考分揀
정조 12년 · 강
行召對于誠正閣閣臣李秉模承旨李亨元玉堂李益運李太亨
정조 12년 · 강
命慶尙右兵虞候趙拓壤加資
정조 12년 · 목
兵曹啓言觀此慶尙右兵使李延弼狀啓則矗石山城城牒樓臺昨年霖雨幾盡頹圮故本營虞候趙拓壤軍官閑良沈公濟使之蕫役始自今二月訖役於九月宜有論賞之典云矣論其勞勩誠爲可嘉似當施以加資之典沈公濟自本營拔例施賞之意請分付從之
정조 12년 · 목
具冀善冠袞龍袍乘輿出金馬門命侍衛軍兵毛具由月覲門入逌瞻門至齋室門外降輿入齋室少頃詣版位行禮仍詣宮內奉審訖還齋室召見本宮都提調洪樂性樂性啓言本宮員役及凝鑾橋居民則劃給關西木五十同而獨此宮底十戶民未蒙均施之澤蓋緣渠等所願得者率多有弊者且是已作他民產業者故不敢仰請若以海西監營會錄木二十同兵營會錄木十同依凝鑾橋民人輩例劃給則似無掣礙之端矣敎以令該曹稟示處召見京兆堂郞判尹徐有防左尹南玄老右尹徐鼎修庶尹丁載遠判官吳晉秀主簿朴宗敬兪漢輔出齋室門外乘輿出逌瞻門入弘化門由協陽門還內
정조 12년 · 강
右尹徐鼎修行左承旨李時秀疏辭新資賜例批
정조 12년 · 강
有政兵曹判書李文源進
정조 12년 · 목
政院啓言兵批開政成命已下今至經宿尙不擧行誠甚未安請兵曹判書李文源推考敎曰旣已承膺政牌違牌勿施仍以前牌申飭開政○以鄭昌順爲都總管徐鼎修任嵂爲副總管尹尙東爲分副總管李灌爲五衛將灌新資也
정조 12년 · 강
命木發賣抄戶務從濶廣所收錢仍卽散貸民間
정조 12년 · 목
敎曰木綿發賣之擧非不知無於前而無於前之擧亦非不知十分難愼然其均沾遍及之方抄戶勝於給㕓博詢僉議以此歸一昨日召見京兆堂郞各部官申諭而面飭俾有均遍之效而聞其筵退後擧行部官之未能諦悉可以推知今番木發賣異於年前米發賣米則只抄殘獨饑困不聊生之類而木則雖於實戶之中人口多資產乏而不得備冬衣者必有之似此處倍給無妨漏戶挾戶新入無籍而不入於當抄秩者亦有之似此處竝給無妨外此應抄家戶若或有易辦置不願買者亦不必勒令受去要之今番抄戶比之已前各年賣米須必務從濶廣然後可以責實效可以示本意更以此意申飭各部以錢荒之弊次對時亦有詢問散貸一款因廟議之據法防啓雖不下敎今若爲此賣木收置價錢則錢之荒爲弊反甚於木之貴是何異於以弊捄弊乎況錢旣出自民間更散民間有何不可木發賣所收錢特令有司之臣待收捧仍卽散貸實合兩便之擧以此分付發賣時減價事亦有筵敎而宜令民間知此措備比詳定價本減折半事亦爲分付仍令京兆曉論民間
정조 12년 · 강
執義朴長卨避嫌賜批
정조 12년 · 목
避嫌略曰義重懲討略控憂憤尾陳數語以備察納及承批旨辭敎切嚴臣滿心慚恧無地自容第其別族事雖不拈出其姓名二字以其偉族之前後章奏中輔果之證觀之事旣彰露人皆嗤點而以大義則親可以減以近出而族不可別故果以傷風敎羞朝廷等語仰達而至於論銓官之重擬朴柱遇事實緣物論之齊駭竊附官師之相規而已初豈有彼此之別而獨不爲之言乎粗效一言致勤責敎莫非誠意淺薄不能見孚於君父之致何可晏然於臺次昨緣日暮今始來避所失尤大請命遞斥批以避辭之罄說未罄之蘊雖曰古例卽然今之臺閣豈若古之臺閣乎非挾雜則黨私也風裁則不及古人口氣則乃欲效倣可乎責敎之下但當引罪豈敢曰如此如彼乎
정조 12년 · 강
拿處副司果韓宗纉尋命放送
정조 12년 · 목
兵曹啓言凡擊申聞鼓之例自敦化西挾門入來擊鼓後令攸司稟處事草記而今此韓宗纉雖帶軍銜自金虎門入來肆然擊傳漏鼓萬萬驚駭本事依例勿施其罪狀請令該府拿問嚴處所帶下隸乃借得本曹佐郞李福潤色兵也福潤方帶禁喧之職而借隸於人有此率人擊鼓之境不可仍置亦令該府拿處敎曰此與攔入有異亦與向來具彝鍚事有異而鼓非當撾之鼓門非當入之門此一款有違設鼓時定式之受敎請罪事依施至於借隸一事此非擊鼓時所借卽呈疏時所借郞官何以知韓宗纉心內事乎請拿似過矣爲先從重推考○政院啓言宗纉入來政院謂以訟冤投呈一疏卽爲退斥出去之路忽打進善門內傳漏鼓事未前聞請兵曹入直堂郞從重推考宗纉所當重勘而本院請推之外無他可施之罰何以爲之乎敎曰此豈違例乎政院之啓辭可謂違例閑散白徒鄕曲小民之鳴冤者皆許擊鼓閽禁雖嚴豈可禁止況旣過在鼓之傍擊之固無怪然鼓非當撾之鼓此爲不可恕之端而因兵曹草記請罪已下批矣
정조 12년 · 강
命扶安縣監李羽晉定配分揀仍卽還官
정조 12년 · 목
禁府啓言羽晉卽其地定配事命下矣依例發遣府羅將押送敎以分揀仍令所到處依前下敎使之星火還官事嚴飭
정조 12년 · 강
命遣吏郞摘奸諸執事淸齋
정조 12년 · 목
左議政李性源啓言因兵判所奏冬三朔無祿預差禁軍所受木合爲二十八同以純錢上下則爲二千八百兩請移送此錢於軍資倉換來馬夫色掌所受米七百石以爲三朔祿米之地矣實係兩便請依此許施詢于右相蔡濟恭曰臣亦無異見矣從之又啓言以戊申事有所仰達者矣戊申逆變之初湖中守令察訪多望風奔竄而故僉樞朴亨潤以金井察訪獨保殘郵見賊關卽報巡營請亟發兵討賊其時監司賊詹托以已遞不肯發兵新道臣徐命淵以亨潤差五驛都差員亨潤收聚本驛及屬驛人馬馳赴都巡撫陣中又散置餘馬於各站朝廷命令之及時得通於三南者多其功也都巡撫欲狀請差參謀官則亨潤以賊方垂平且不欲居功名之際力辭之都巡撫及御史褒啓極其奬許而其後只錄原從矣今當搜訪表章之日如此之人泯沒可惜矣詢于右相濟恭曰朴亨潤當戊申效勞之狀臣亦稔聞矣敎以貤贈之擧豈或持難特爲贈職又啓言因內司草記咸興永興兩本宮祭需所用各邑所在餘奴婢身貢役價因朝令蕩減之數變通給代事判付內有依癸卯年例移報備局之命矣取考癸卯前例則以咸興永興大同留庫錢依蕩減前所捧數移送兩本宮矣今亦依此移送後卽爲狀聞事請分付道臣從之又啓言譯官之以他歧加資者隨現還收本有定式矣今聞漢學譯官尹得任亦以他歧加資云請依例還收從之又啓言聞自明日又始鑄錢云不可無主管堂上請前堂上李柱國還差從之○濟恭啓言向以諸道銀銅鉛各店新設者一幷嚴禁驅遣店漢之意有所下敎故聞各店結幕屯居者幷皆見逐而所掘之土未及鑄成銅鉛不免空棄云合鑄之土棄之爲無用之物恐宜有商量之道臣意則定給期限使之趁限區處限後則更飭各店所在各邑則民業之無失朝令之奉行庶可兩得其宜矣詢于左相性源曰右相所奏誠然矣詢于戶判徐有隣曰前者果因鑄役所需延豐金城遂安順川等地發送計士摘奸銅鉛脈而向來下敎之後卽爲發關使之驅逐鉛軍矣旣以有用之歸於無用爲慮則姑令限以歲前許其鑄成依例看色可合設店則筵稟擧行不然則仍爲撤去恐宜矣敎以日前批旨卿如何看得乎不但以經稟有無爲區別而已分明產出之地一番經稟則自在勿禁中矣如無經稟不得開店自前飭敎不啻丁寧則欲避開店之名別創看色之例如延豐等處之經先下送卿之不審之失不可付之令前朝家之所欲禁者政在於此一款而非店而稱店不多而曰多名以摘奸或看色之行頻遣差使畢竟無大益於公私使居民受困無賴長惡此爲最可駭最可禁之端而爲有司之臣不念對揚之道看作初聞之敎者事體道理固如是乎遂事姑無論此後另加惕念期有遵行之實效卿雖以難度泉脈之豐薄虛實每不得經稟云而此則卿未免見誑矣以土地陳告之法言之實則受四一之賞虛則有刑配之律此事亦無異焉苟於虛處誤告者輒施當律則本曹之銀色記簿可以復舊國中之銀貨流行亦必復舊似此易知易曉之事爲有司之臣不卽領會反有此多少云云其可乎卿則爲先越俸二等所謂延豐等處苟可合設亦豈必止於歲前而後已乎以此知悉無敢如前泛忽○有隣啓言鑄錢之役自明日更始矣監蕫郞廳限畢鑄依例除本仕公會差祭等節請令安徐使之專意擧行從之又啓言每當鑄錢之時各司下屬輩稱以酒債例情侵漁誅求甚至於毆辱作挐罔有紀極此等痼弊在所痛禁此後毋論諸上司各軍門下隸輩或有如前作挐之弊自本所直付捕廳竝與與受者而繩以重律事請預先嚴飭從之又啓言頃因景慕宮都提調陳達宮底十戶民人海西監兵營會錄木區劃事批旨有令該曹稟處之命矣會錄木係是均廳所管請令均廳稟處從之○均廳堂上李在簡啓言均廳事務極其煩劇郞廳兩員不可暫曠故均郞親享大祭外毋得差祭事昭載事目而近來差祭曠務之時居多均役兩郞廳一依事目親享大祭外毋得差祭之意請分付該曹從之又啓言座更釐正時均役廳及宣惠廳北倉入於減削中故問諸該府則均廳以己未以前所無之座更而拔之北倉以守禦廳載錄而以諸軍門座更除減之故混同拔之云戶惠廳司僕等處皆有座更而兩處之獨無事涉斑駁亦涉疏虞均廳北倉座更依前仍置恐合事宜矣敎以原別單中添書付標○兵曹判書李文源啓言近仗軍士使役偏苦而朔布只是四兩不可無變通之道一軍色每年有田畓收稅錢此則元數之外又有百餘金區處之道合爲四百兩今番馬夫色掌移納於預差禁軍三朔祿米外餘米爲數三百石限百石每石定價四兩相換元近仗軍士二十石一依上番軍例每名六斗磨鍊則每朔爲八石通計一年爲九十六石其餘四石年年儲蓄以爲閏朔給料之資恐合事宜請以此定式施行敎以使役之最苦最緊莫如此輩名以軍士稱曰近仗則可謂軍士中將帥無料無布常所矜念卿之所奏極爲切當無容更議依此施行又啓言禁軍祿試射今月當設行而別將李漢泰衰病沈重云今姑改差前望俱是老病之人隆冬領軍之任自有掣礙之端請新通擬入從之
정조 12년 · 강
敍卿宰侍從堂上堂下罷削人
정조 12년 · 목
冬至差祭不遠故也
정조 12년 · 강
遞刑曹判書李秉模以尹蓍東代之前望也
정조 12년 · 목
該曹以海南李彥一等擊錚査啓過限不封啓請該道道臣推考敎以每以諸道過限請推本曹則回啓有命尙無一度覆奏何也眞所謂責人則明恕已則昏卿則遞差前望單子入之待下批牌招察任
정조 12년 · 강
有政吏曹判書宋載經參議李洪載進
정조 12년 · 목
敎曰玉堂番次苟簡在外及未肅拜玉堂許遞○以成德雨爲應敎德雨韓用龜李殷模新通也尹致性爲校理宋翼孝李尙度爲修撰
정조 12년 · 강
戶曹以宮稅所載舡臭載情節論啓
정조 12년 · 목
該曹啓言內司手本黃海監司狀啓多有相左出給戶判更爲査實草記事命下矣取考海伯査關則以爲沙工孟益周招內當初裝載正租爲一千石而到安岳地以卜重之致移載六百石於舡主梁廷華子潤已舡隻想已到泊京江云潤已亦以準千包自京備納受尺考還之意納招而到今潤已只納孟益周偸用條四百石價錢而移載穀六百石則願與宮奴眼同解納爲言及到舡所稱以元無載來之事幷願以錢代納卽此一款乃是相左之肯綮故査問於潤已則以爲渠父舡隻付之沙工孟益周渠兄厚已舡隻付之沙工方士楫同往海西逢載宮納而今番敗舡之後與渠父同爲被捉下往海營而孟益周納招內旣以六百石移載於渠之舡隻爲言故以推尋上納納供上來矣到京詳探則渠父舡隻致敗渠兄舡隻無事到泊而明禮宮納初不分載毓祥宮納內需司納和順翁主房納合租一千二十石逢載以來而穀物旣不分載本租無以備納云此輩巧訴之言不可取信合有頭面決處之擧沙工孟益周雖已發配亟令秋曹發關捉來嚴加究覈更爲稟處舡主梁潤已亦自秋曹嚴囚以待之意請分付敎以推以事理梁潤已之說似非誣罔舡隻設令至濶大寧有一千二十石外更載六百石之理乎沙工孟益周令該曹星火捉來施威捧直招期於究竟後啓聞而聞於今日次對時提臣筵奏今年私卜臭載之夥然前所未有云此皆沙工輩用奸常法不施渠輩而何今番則準法處斷斷不可已以此分付刑曹梁潤已出場問與廷華捉來保放待出場勘處事一體分付穀物則該宮以每石四兩徵出極爲駭然罪狀自罪狀事面自事面啓下行査之事該宮焉敢輕自擅決乎次知中官及首宮任從當嚴處爲先以錢代捧而以該地方市直準定事分付內需司
정조 12년 · 강
特罷吏曹參議李洪載職
정조 12년 · 목
敎曰觀此冬至獻官單子差祭之不均前所未見此亦黨習乎吏曹參議李洪載爲先罷職下義禁府推考享吏照律定配
정조 12년 · 강
以李祖承爲吏曹參議洪文泳徐有成爲承旨前望也
정조 12년 · 강
命顯忠祠紀忠祠宣額致祭待春擧行
정조 12년 · 목
禮曹以義州顯忠祠紀忠祠宣額致祭十二月初三日推擇啓敎以更思寒節事役不無貽弊民邑之慮待開春擧行武烈祠致祭日子可謂移易不得依初下敎爲之
정조 12년 · 목
疏略曰向以還寢趙黃兩罪人蕩條之命有所論列而時則未及詳其本事及見其乙巳凶疏其中句語數三節之至凶極㦧誠有所不忍道者伊時臺啓中爲掛書之根柢賊檄之嚆矢云者八字打開無復餘蘊其覆載難容之罪不下於已伏法之諸賊竊恐聖鑑未及深察其旨意情節之若是叵測有此疏滌之命而臣恐隄防漸弛戊申梟獍之徒將無所懲畏若黃翼再之負犯亦屬難貰而有未暇更陳伏願亟寢趙德隣罪名蕩滌之命批以趙德隣事初批已悉矣
정조 12년 · 강
以李敬一爲承旨前望也
정조 12년 · 강
命都總管鄭昌順呈辭勿施
정조 12년 · 목
因昌順辭單敎曰昨日賓對不參已萬萬過矣兼帶呈告尤無意義此呈辭勿施
정조 12년 · 강
戶曹以發賣木分給啓
정조 12년 · 목
該曹啓言中部九百五十三戶東部二千七百二十一戶各營門無料軍兵一千一百九十六戶合四千八百七十戶倍給竝給合木綿九十七同二十一疋
정조 12년 · 강
命宮墻外居民付料額數毋敢增減
정조 12년 · 목
五營門啓言依下敎取考宮墻南北邊所住民人等付料成册則龍虎營軍七名訓局軍十八名禁營軍九名御廳軍十一名守廳軍二名總廳軍四名合爲五十一名內甲辰年因傳敎付料者三十四名甲辰前原居已付料者九名其後追付者八名當初各營門付料之命蓋欲其各霑營廩長護宮墻而今此付料民人或南北散接于泮村及壺洞近處比之墻底則稍有間焉至於已付料者之移居他洞而新買者之又爲付料尤無意義若一遵甲辰傳敎付料數無敢加減原居者固無論以移文追付者有闕勿補移去者令刷還而如不可刷還則必今許賣於可合軍籍者移給其料米則在民人有墻底奠居之效在各營無科外繼料之弊請以此分付各營門允之
정조 12년 · 강
綾恩君具允明陳疏賜批
정조 12년 · 목
疏略曰適緣首堂之出疆勳府事不得已替行月初因順康園守奉官金漢采之作故將欲出望之際內閣一提學招言勳吏曰今番自辟若不用銀印諭書差備則吾當筵稟變通望單留置以待之意往告于汝之堂上云臣回報曰金漢采以銀印差備今五月差守奉官高敬基以本廳久勤今六月差禮賓參奉今此見窠不必每每屬之於銀印差備故就香室月令忠義中七年積仕兩次承傳者將爲擬望云云仍送望單于吏曹矣今十五日吏曹書吏招致勳吏以一提學分付還給望單使之持去雖時任銓堂本無自辟望還退之規況旣欲筵稟則姑爲留置自歸勿施何所不可而分付下吏而還送事未前聞有欠相敬今於擧條之下宜卽改望以送而臣若急於擧行不恤廉愧則臣身雖不足道其於駭聽聞何哉反復思量承膺無路伏乞重勘臣罪批以一提學豈或侮卿而然卿何難詰乃爾乎
정조 12년 · 강
副司直尹師國疏陳病狀乞免享官賜批許之
정조 12년 · 강
景慕宮冬至祭命以親行磨鍊
정조 12년 · 목
敎曰大享則廟享姑難親行之故雖皆攝儀至於冬至祭享無牲樂節次無異朔望酌獻儀曠禮亦已許久明日景慕宮冬至祭當親行而凡大祀雖非大享若親行則用大享之例而今番則依朔望親祭時仍用行用儀之例磨鍊事分付禮曹又敎曰明日由弘化門館峴動駕此是咫尺之地日寒如此留營留陣斥候伏兵置之百官則洞口稍廣處迎送隨駕軍兵依榻敎鄕軍外皆以入直磨鍊事分付又敎曰明日動駕時禁軍則入直八十人隨駕先後廂及外各營入直軍及建陽門軍訓將都領挾輦軍弘化金虎門軍八十名除出槍劍軍則折半磨鍊
정조 12년 · 강
以趙▣德爲承旨前望也鄭昌順爲分內局提調口傳也
정조 12년 · 강
中批以李萱爲副總管
정조 12년 · 목
敎曰總管任嵂陳上進去其代行副護軍李萱除授牌招察任
정조 12년 · 강
一提學金鍾秀上疏賜批
정조 12년 · 목
疏略曰伏見綾恩君具允明疏本臣誠莫曉其由筵稟取旨後事欲移之於筵稟之前則十六日尙或爲十五日其餘勳府吏銓曹吏云云之多少爽實有不暇論而以臣畸危之蹤畏約無窮時本不欲與人相交涉況可與耆老之臣辨虛實較枉直以傷長厚之風也哉臣於內閣事以在外多年而主管有人之故名雖長官而一不與知此事則特以頃年特敎中令一提學抄擇有命昨今年筵稟取旨以此故耳畢境事端之至此實非臣夢寐所到也臣旣退復進當去不去前後被人踐踏皆臣自取失今不去又安知不事有大於此者忽出於常情料度之外哉伏乞亟命臣退還本分以全終始之澤批以綾恩疏豈必有意卿其勿辭行公
정조 12년 · 강
完城君李義行疏陳年限及病狀乞免享官賜批許之
정조 12년 · 강
命宦者金興祐作挐之罪嚴覈得情
정조 12년 · 목
黃海監司李敬倫枚擧本道兵使孫相龍牒報以爲有一宦者忽然入坐于兵營捧糴之倉言于裨將曰當此歉歲麤穀之點退已乖民情不許代錢而必欲捧穀者亦甚不可云裨將答之曰錢還本無其法精捧亦是常例云則宦者勃然曰吾之行中自有草料方欲上京云而氣色語意俱涉駭惑云故卽爲招入問其姓名及草料虛實則姓名則金興祐本以黃州胎生上京爲內官皇甫信養子從宦於內侍府階至通訓官至薜里落職今爲七年去月以覲親次下來矣偶然入城適見洞里納糴之人以營門還上之只捧精穀不許代錢爲悶云故專爲生色於里人入見裨將說道民情而草料則曾於帶職時例有故習於口而猝發上京之說非久當還故言之云以渠不干之事入來公廳肆言民情便否錢穀利害及其不從乃以草料之說及向京等語肆然設詭欲使恐動揆以事面不可掩置而旣曰有官階之人則本無鄕獄拘囚之法故逢授於坊主人處云矣今此興祐之內侍見汰而尙欲憑藉草料乃敢假托語多荒雜究厥情狀萬萬驚駭而與無官階者有異故有難自臣營直斷興祐罪狀請令攸司照律嚴勘敎曰觀此狀辭所謂宦者金興祐所爲不可但以駭痛言前後飭禁之申嚴姑舍是雖在平民有此干犯猶當另懲痛治況宦者乎無職而假稱有職無草料而假稱有草料至有此恐喝於莫重捧餉之際法綱之外亦關變怪何必令攸司稟處且令査問內侍府厥漢已有重罪罷養逐鄕爲鄕民者云渠之所爲尤萬萬叵測兵營如是作挐則出沒鄕曲何事不爲爲先令道伯厥漢及家屬其他應問各人一倂捉來嚴覈若不直招施威究問期於得情以聞事分付兵使之登時報營誠爲得體此兵使則雖如是據法他道他邑安知無此等事乎令該曹措辭關飭諸道無論小大事或有干與露蹤之事隨卽報營狀聞萬一掩置守令當重繩以此一體嚴飭
정조 12년 · 강
平安監司金履素以回還憲書齎咨官手本馳啓
정조 12년 · 목
該監司狀啓卽接義州府尹安聖彬本月十九日成貼狀啓謄報內憲書齎咨官金在和手本以爲小人於九月初七日入栅之由已爲手本而入栅以後連日趲程本月二十九日無弊到北京卽日與通官吳林佈大使吳元濤詣午問前領受時憲書一百零一本二十五日詣禮部精繕司領宴後又詣主各司領賞二十九日受回咨一度頒賞咨一度十一月初三日離發十五日到遼東小通事尹仁光刷馬驅人鳳翮成郁鳳五實寬先爲出送而彼中事情則皇上萬壽聖節慶賀定在再明年安南國有纂弑之變皇帝赫然斯怒命兩廣總督孫士毅領兵征討拿獲纂賊已行誅戮其內附請援之王妃世子護送歸國嗣以爲王緬甸國在極南不毛之地而其酋長孟隕遣頭目二十六人九月十五日到京進貢八隻象一座金塔紅藍寶石等物生番在臺灣之外本不通中國而慕義投順來修職貢將於十二月二十五日內到京年事則以小人所經地方觀之自關以東酷被水災野無收穫民不聊生而荊州之三月大水一境懷襄山西之半年枯旱全省嫌荒水旱不均誠爲乖常係是聞見緣由手本云矣齎咨官回到栅門之期似在今二十一二日間而本府鴨綠江上下流畢合氷冬至兼謝恩使一行姑爲留住
정조 12년 · 목
具遠遊冠絳紗袍乘輿出協陽門命侍衛軍兵毛具至明政門外降輿乘輦出弘化門至泮宮前降輦乘輦命遞大司成金憙以儒生祇迎時不押班故也至宮洞口降輦乘輿詣齋室門外降輿入齋室改具冕服就版位行展拜禮還齋室
정조 12년 · 강
分遣承旨詣受香所奉審摘奸
정조 12년 · 강
以李在學爲承旨洪文泳爲大司成前望也
정조 12년 · 목
箚略曰宮享有命而臣重被毒感無以進身於迎送之班明日亞歲起居尤係情禮之不容已而病不從心罪在虧分伏乞亟降嚴譴批以未參何傷俟間視事仍命遣史官傳諭
정조 12년 · 목
內局啓言冬至進上別貿倭柑前期申飭不啻屢次而今此所納純是靑色小如山橘請當該首譯及掌務官令攸司從重科治柑子還給更爲貿納敎以倭柑元無冬至日進上之定式則今此草記之曰以冬至進上云者難免不審別貿亦無定式之事則不爲微稟徑先徵捧亦甚未安此草記還給當該提調推考待產出經稟然後封進
정조 12년 · 강
罷襄陽縣監金夢華以洪九瑞代之口傳也
정조 12년 · 목
原春監司李度默狀啓以爲公都會覆試榜出御覽試券繕寫時以詩三中李櫟試券中有六字平之句而刀擦一字換以去聲講榜則副試官退去之後援謬例出榜已極乖當況副試意見參差則何可遽然取舍乎當該上試官襄陽縣監金夢華罷黜副試官鄭萬始則引義徑退任其獨自出榜亦涉疏謬而係是外補不敢請勘至於覆試則改定日子更爲試取計料
정조 12년 · 목
該曹啓言雜鐵廛市民柳宗郁原情以爲中方鐵以外邑鐵店所產渠等載錄市案而冶匠輩買造成器則渠等還爲買得各專其業彼此資生年前冶匠輩別生專利之計自外邑入京鐵商中間邀執藏置射利以亂廛勘律則冶匠含憾誣訴京兆備局本署刑曹皆見屈昨年至煩天聽冶匠等爲中方鐵主人渠等將至於不攻自破之境伏乞冶匠等列肆專利之弊特令禁斷互相買賣均被生活之澤云矣昨年臣待罪秋曹時冶匠輩以中方鐵事與雜鐵廛相訟論理草記因批旨決給冶匠冶匠輩發憤新造鐵物一不許賣于廛人列肆爐前奄成大市廛遂失業冶匠成器買賣與廛分利恐合均平之道而自前此輩血爭爲事不可循例決折請令備局會議于貢市堂上該署提調論理稟處允之
정조 12년 · 강
親行景慕宮冬至祭享仍還宮
정조 12년 · 목
時至具冕服詣版位行再拜禮詣神位前三上香獻幣奠爵訖大祝副司果韓用龜讀祝訖詣飮福位飮福訖行再拜禮徹籩豆訖行再拜禮詣望燎位望燎還齋室改具遠游冠綘紗袍出齋室門乘輿出至宮洞口降輿乘輦至泮宮前路降輦乘輦入弘化門至明政門外降輦乘輿由協陽門還內
정조 12년 · 강
領敦寧洪樂性陳箚賜批
정조 12년 · 목
箚略曰親享閟宮聖孝克伸而臣職忝本宮提調腰膂酸疼脚腿痿痺萬無自力之望竟未趨參情禮俱闕伏乞亟降威罰批以未參何傷安心調理仍命遣史官傳諭
정조 12년 · 강
黃海監司李敬倫以戊申忠烈人金重憲事實馳啓
정조 12년 · 목
該監司狀啓以爲前監司金思穆在任時重憲褒贈之由已爲馳啓今因大臣之筵奏又下訪問之成命臣以詳細更報之意分付信川郡則郡守李義鳳牒報內贈職敎旨監封竝與其孫河鳳而上使敎旨則雍正六年七月贈朝奉大夫軍器寺僉正而敎旨大年號左方有以鄕曲武夫能知逆順之分直入賊陳罵賊不屈終至死義贈職事禮曹受敎三十字又有湖西廉撫使金始炯褒啓謄本一張此外別無事蹟之可據矣敎以此狀啓令該曹問于大臣稟處
정조 12년 · 강
召見大臣備堂及下直守令于誠正閣
정조 12년 · 목
備局以今日賓廳日次而翌日朝廷問安相値不得會啓敎以卿等旣以翌日問安入來次對依例來會○敎曰下直守令留待未下直守令一體來待上京守令催促還下送○右議政蔡濟恭曰廟謨卽軍國之務豈不重也若論先後之序則此猶屬事爲之末也人君一言一動何莫非體天而今當陽復之日茂對天時妙契默悟此正其會蓋上天以貞則復元成歲功而其所以復之者不出於純亦不已四字而已雖然純亦不已惟天能之聖人則之下聖人一等則不可以與於此矣殿下臨御一紀去益勵精凡所以裁決庶務立經陳紀者無一言之或有遺照無一事之或有罅漏如臣之名以輔相者有何袞職之可補乎雖然考諸史策雖號稱明君哲辟中晩之政輒不及初年蓋國事稍定頭緖則心以爲吾治已成無所事乎憂勤臣鄰奉令承敎則皆可以凌侮無所事乎忌憚於是乎一驕字乘之苟驕矣前日之講於勵精者不期壞而自壞而治法遂荒亂矣臣之平日望殿下者固不在於下聖人一等則先事之戒不必以十漸爲慮而當此天道貞元之機區區下忱不敢不以純亦不已仰獻聖而益聖之資殿下若念玆在玆可以無乖於貞則復元之義而若如廟謨之應行者特不過擧而措之矣予曰當體念矣○左議政李性源啓言頃因洪州居李大云等擊錚原情洪州船弊矯捄之方論理狀聞事自秋曹因傳敎行會矣卽見忠淸監司洪檍狀啓則以爲本州上納之欠縮比他邑最多故船人厭避之弊島民捉船之苦實爲痼瘼而欠縮專由於舌盒斛子之致蓋本州自戊子創設舌盒斛子斛上雖曰竝入於斛內而其實十五斗外斛上條一斗五升未能準數徒存其名今若依京江船人之願改其斛子容入十五斗斛上條以斗別捧則無混淪欠縮之患船人厭避島民捉船等弊可以不攻自破請令廟堂稟旨分付矣本牧此弊不可不矯捄而今若改造斛別量斗則矯弊反歸加斂且律度量衡元無彼此同異之分洪州之斛行之已久比他邑未必偏小正供體重捧上裝發之際守令苟能親執照檢俾不得容奸則船人逋欠之弊似不至難支而島民捉舡之苦亦不至如前請置之詢于右相濟恭曰今若依舡人之顧破去其流來舌盒斛所謂斛上條以斗別捧則民之所納比前有加此非朝令之所可指揮此等事惟在守令盡心釐革之如何矣命惠堂亦陳所見禮曹判書李在簡曰此與向來忠州事相同事係加斂非朝家所可指揮矣刑曹判書尹蓍東曰事係加斂則誠難矣洪州稅舡之弊亦不可不念矣從之○在簡啓言因孝昌墓官員所報墓所內案山以牛滿山定界守護事發關畿營矣卽接回移則知委本縣親審摘奸後定界而山內有七十餘民戶三十餘墳塜云不可仍置請令道伯明年親審後狀聞稟處從之敎以人戶民塜豈可擧論乎來頭看審時令道伯知悉此意
정조 12년 · 강
行相製于泮宮科次于誠正閣
정조 12년 · 목
敎曰弘文提學牌招儒生通方外○以擬本朝館學生謝頒柑爲題命左承旨李在學與弘文提學徐有隣偕往泮宮試取以來○敎曰居首生員洪樂敏直赴殿試之次進士嚴耆直赴會試之次進士李敬參給二分之次幼學李文會給一分次上幼學南喆寬進士朴長鉉生員金處巖幼學李毅遠柳曮吳桂季趙學春辛履奎尹大烈嚴▣李志淵進士禹景謨生員睦黃中幼學李仁謙各紙二卷筆五枝墨三笏賜給
정조 12년 · 강
濟州牧使洪仁默以新還分數停退馳啓
정조 12년 · 목
該牧使狀啓以爲本島今年農形八九兩朔冷雨彌旬方胎之參粟向熟之禾稼穈碎殆盡豆與木麥幾乎絕種而以此分等則旌義尤甚本州之次大靜稍實第取民戶一依分一等之例丏乞戶新還中三分一限麥秋停退尤甚戶四分一停退之次戶五分一停退寺奴身貢米特減折半男丁大同米各減二升各班排番外除番米每口一斗停退以爲一分奠安之地前牧使李命俊新設覃恩庫乃是設賑之資雖災年無得停減之意已爲狀請故該庫折米一千四百餘右準數徵捧事行會知委軍兵操鍊依近例停退凡此擧行事當啓稟恭竢處分而本州之候風往來每有後時之患故在前事係急時者輒先擧行後狀聞臣亦敢援州例具由狀聞
정조 12년 · 강
汰壯勇營哨官丁彙泰
정조 12년 · 목
承旨趙▣德啓言軍門捱次之法自來至嚴而再昨日出宮時臣等適見壯勇營陣有一堂下將官對堂上將官送令旗卒非但不爲聽從盛加咆喝所見駭悖未知本事之如何而外面觀之極爲可痛臣等送隸問之則該將官卽哨官丁彙泰堂上將官卽把總申鴻周云該哨官照法重勘以嚴師律而兵房之不能節制把總之平日見輕俱不可無警請從重推考敎曰新設營門紀律宜先修明不可以微事歇看該兵房則不過一時兼察勿論該把總爲先記過該哨官爲先汰去待用刑嚴棍以懲日後
정조 12년 · 강
前郡守李胤馥上疏賜批
정조 12년 · 목
疏略曰箕聖來莅平壤之後洪功盛德大有以啓佑我後人則陵寢守護太牢永享實是古今之通誼也夫何千載之後陵以稱墓祀用小牢殿內只有本孫監護之名陵上元無別檢參奉之官臣謂必置守護之官亦用太牢之典一以慰在天之靈一以明有國之禮恐合事宜且嘉山邑之西有暁星嶺蓋天作之險而朝家之置防守營於本郡良有以也其險如此無以城守則設有胡騎之長驅雖有頗牧之智其將坐而受縛矣大抵築城之要水與木石俱備然後可以營之今夫嶺上有二池二溪九十九井嶺外十里靑松簇立嶺中四面白石碁布通來兵營丕擬經始五百兩錢付置本郡則亦足爲築役之一助矣城池周回不過四千二百五步則築力不甚大段而戶曹及本道兩營各邑依例助給則可期不月而成之且金川靑石洞築城又爲防守則似有勝於洞仙臨津諸城矣且龍川邑之西南湖水出入正宜堤堰處也至若灣府境內沿邊作畓居民密布成里又有防秋之備自前胡人不敢東漁於灣境此則故相李宗城之所經始而灣民之不供結役迄今蒙澤者也惟此本邑一面空濶況又潮汐因緣往來可合漁釣而其相對處有鹿島薪島皆是胡人之萃藪販漁處也向來本道愚民喧騰訛言列邑守令皆被罪罷仍有朝家申飭防守幸得鎭安而胡性逐利又安保其來頭之不如是也蓋本邑此處非但關防要地元來土品腴沃其爲民利不啻萬萬仍此而居民許多防守嚴飭則胡醜亦當憚壓而不敢近矣且昌城昌洲鎭山水之勢旣低且淺況又秋冬木葉盡脫氷堅可渡之時脫有事變其將何以禦敵乎顧今維保之策亶在於罷鎭置營而臣謂本道兵營秋冬則移於昌洲否則別置營將使之鎭壓猶勝於僉使矣且宣川東林築城特置中軍蓋以左峴禁松蔚然成林足爲防守之地故耳近年以來廢中軍置別將而只以武出身取才居首自兵營差出故年少乳口之類射或居魁則仍充是窠若當事變尙何望制敵之策乎臣謂東林之城依前置中軍而擇差老成之人以爲嚴守籌邊之地恐合事宜臣待罪泰安時以稅舡見破事果有目覩者蓋本郡之安興水曰卽我國之第一險洋而南來稅舡率多致敗於此處曾於僉使在鎭之時一有稅舡臭載之患則與地方守令同被罪罰故凡於指導之役實有協力之效自罷鎭置營之後稅舡之利涉與否初不與水使相關臣謂一依前樣留置僉使以爲竝力善護之地恐合事宜批以爾以鄕外之人陳此道內事情其心可嘉許令廟堂稟處
정조 12년 · 강
持平柳星漢上疏賜批
정조 12년 · 목
疏略曰臣杜門訟愆一紀于玆豈意尙記淵衷甄拔於積廢之餘哉以臣人器其於見職萬不近以伏乞亟賜鐫改今日之急務有三焉曰進聖學也復讎冤也祛奢侈也伏想我殿下天縱上聖多才多藝以此天姿少加之意內聖外王何患不能而竊觀其刑于事著于跡者似有未盡分者辭令非不謹嚴而或失於急迫施爲非不詳審而或欠於持重文理密察而或不免綱紀疏漏英華發越而猶未若根基茂實閱歷旣多奸僞不可不察而終不如至誠待人而自有先知分任天工聽從不可不專而終不如初審揀選而共享福祿程子曰進學在致知㴠養須用敬伏願留神澄省嗚呼亂逆層生有麟謙龜量範能師翰焉繼之以榮德瑮福之輩畢竟夏賊出焉有浮鏡夢之罪而未用适雲之律丙午五月之變窮天必復之讎也我殿下春秋鼎盛之後幸有我元子因此賊而不能保千剮此賊萬剮此賊猶不足而生置善地此何義也醫媪不可不問宇偉不可不誅窩窟不可不覈伏願一刀夬斷以雪冤讎今閭閻之間朝著之上奢侈比之十數年前不啻倍簁俗尙靡然莫可收拾此雖因其人之自誤浸浸成習以至貽累於聖德在聖人自省之道亦豈無可戒者哉以目下禁髢事見之數百年痼弊一朝變之而未嘗刑一人此何術也人知聖意之出於至誠也祛奢侈之道亦如斯而已伏願無以人廢言臣於日前趙德隣黃翼再處分竊有所滋感焉翼再事實臣固未詳而至於德隣則其所謂乙巳一疏旨意叵測而其中及其倉卒以下十四字其誣逼惡毒口不忍言筆不忍書者也而猶入於曠蕩之典辛壬義理何以闡明耶德隣於戊申倡義乃朝家之特定號召收聚若干人以應召事勢之不得不然者也遂謂之功可掩罪則不可伏願亟寢成命批以所陳切實當體念附陳趙德隣事他批已悉之矣
정조 12년 · 목
該曹啓言西部七千一百三十一戶倍給合木綿一百四十二同三十五疋
정조 12년 · 강
遞承旨李在學以南䳽聞代之前望也
정조 12년 · 강
命刑曹判書尹蓍東施以不敍之典
정조 12년 · 목
蓍東陳疏略曰乃者德隣罪名蕩滌之命臣不勝驚惋憂慨之至而猶未聞凶疏措語泯默至此及見全本則凶悖不道之語不一而足始也藏頭隱暎隨處插八終則肆口詬詈和根露出曰正名也曰無意求位也曰兄不兄弟不弟也曰倉卒之日掩涕登阼遂專聽斷也曰宮殿邃嚴星斗闌干眞性在中良心見前也其陰慘叵測直是梟腸獍肚中噴薄來者而鏡虎益昌之鞫歸之於未堪多難亂獄滋豐建儲授受之光明乃引舜禹之有天下而不與至謂之後世昏庸之主不克其私心其佞倖之臣納交而要功爲私人而施私恩其外盡其當然之則全其秉彝之天百世在前千歲在後等句語殆有浮於鏡億之聯疏敎文實先倡於麟亮之稱兵傳檄惟我先大王雖以含垢包荒之聖德旣鞫而竄之又於德隣孫進道之拔科榜也臺疏批旨至許以義理森嚴而依施至今丹書未泯鐵案昭垂則況以我殿下聖孝天出闡揚繼述之美義理隄防之嚴靡不用極而今於亂逆源頭之地乃爲先入之言所誤將不兔爲王政之失聖德之累使凶醜餘孼雀躍增氣鳴呼尙何言哉具瞻之位匡救是責今反先之以嶺儒自爲後殿嘗試之慫慂之非不知號召之爲凶魁薦引而藉以爲重筵奏收議心跡莫掩彼其受先王奬拔之恩荷殿下再造之慈而忍爲是耶噫星霜屢換世道嬗變千奇百怪無所不有又豈科巳戊遺種昌熾窺闖以售其陰計以亂我邦家乎其兆已見其勢漸長來頭之慮不知至於何境至若黃翼再之賊招丁寧負犯深重而比德隣猶屬薄細臣不暇竝論伏願亟收德隣翼再復官之命批以向者趙德隣事處分先朝下敎昭載記注予則只欲仰述而已諸臣之見記注者必當釋然大抵辛壬大義理大隄防予所闡明而遵守豈或不及於今日廷臣乎乙亥國是大定後又有先朝下敎此亦略及於日前傳敎中今何必更言乎至於庚辰年趙進道削科事實李判府以承宣俱經入侍入對必有所記有況筵敎及書批俱在日記予豈無商度而然仰述之故不得已有今番處分矣全篇精神都在右相凌踏備至不可以言事寬恕矣仍敎曰疏批略申本意而本事姑捨是右相牧議筵奏不過一時參差況自有所見而然則今此疏本遣辭下語太無顧藉直驅之黨惡之科其在敬大臣之義不可不重勘刑曹判書尹蓍東爲先施以不敍之典○政院啓言噫嘻德鄰疏語之凶憯逆節之彰著臣等前疏略已仰陳而未蒙允兪尙切抑塞之忱乃者蓍東一疏出於擧世緘默之中明大義於幾晦折亂萌於方來固宜留神嘉納而乃反遏加推折豈不有歉於大聖人容直之量乎雖以語及大臣有此處分而隄防莫嚴義理斯係則豈可以事關大臣有所顧忌而不言乎事當繳還義分是懼雖已頒布憂慨轉深玆敢相率陳請伏乞亟寢蓍東不敍之命批以不敍猶末勘卿等豈敢如是容護乎○政院再啓還給命諸承旨遞差
정조 12년 · 강
諭右議政蔡濟恭
정조 12년 · 목
敎曰刑判疏便一滄桑人之把持乃至於此此際卿若過加引讓適副其欲擠之衆情卿何不深念而熟究乎今其爲說雖極㦧緊豈比向來風波大抵前日之如許卽忌卿也今時之如此亦忌卿也卿豈可因此不安於朝乎本事意見之參差勢也況予所處分不專在於先入爲主由前由後皆無可去之義望須勿以人言掛置心頭務盡盡瘁之誠以報予殊知殊遇今日簉朝近於强所不强差待一番陳箚承批另當敦迫先遣史官諭予此意卿亦體悉事傳諭于右議政○記事官李宗烈書啓略曰敬奉聖諭傳諭於右議政蔡濟恭則以爲臣於昨日筵退之後冷痰挾食殘命如綫忽聞史官來臨衾裏俯伏艱讀聖旨始知有尹蓍東參論之疏而乃望上以臣處義至煩淵衷反復於十行之中諭以報予殊知殊遇頓首失聲益恨此生支離又使朝廷生出風波仰貽至尊之憂也臣行已無素動輒絓罔今又以初不相干之事遭此罔極之誣求死而已何論官職去就臣雖震剝之中別有痛恨者存伏念我殿下一政一事罔非出繼述之意故本事處分之際亦以先大王之心爲心爲敎何嘗於辛壬大義理隄防有所或忽也哉今其疏語拖及於不敢言之地欲使殿下不得復有所敎今此其意持殿下之計也彼獨不念臣分之萬萬不敢出者乎衷情所激不敢隱於殿下之前本罪之外又添一罪而亦何可恤也四大無以運動不得走伏金吾席稿私次恭俟威罰云矣
정조 12년 · 강
還給承旨李時季辭疏仍命許遞
정조 12년 · 목
時季以病未仕進獨漏於院啓疏請同被罪罰敎曰諸承宣遞差傳旨不但姑未啓下左承旨旣呈病在家有何獨漏之嫌乎況今番處分自有關係凡事皆從後施行趙進道事處分時入侍承宣卽此承宣之父此承宣雖在院義不敢隨他不識本事者有所開口云云病旣如此本職許遞辭疏還給
정조 12년 · 목
載順陳疏略曰伏見傳敎下者有前判書尹蓍東不敍之命臣不勝憂歎之至噫彼德隣凶言卽一耇輝之影子鏡夢之傳神此賊禽縱實有關於國是人彝之晦明臣疏之前後請寢亶出沫血之義意雖憂憤而言未剴切兪音尙閟愚衷益激迺者重臣一疏言臣之所未及言憂臣之所未及憂其言則扶大義也其憂則折亂萌也嚴正痛快庶免國無人之歎豈意聖明不賜開允反加摧抑若是其過中耶固知處分特出於敬大臣之意而莫嚴者義理也所重者隄防也若其筵奏臣未得聞知而只以其收議言之手勢自露心迹莫掩重臣所論列蓋已劈破其頭腦掀倒其窩藏雖使自爲之說決無以解公議之惑乃於書啓之中敢以持之一字眩亂把弄遣辭之無嚴尤極駭惋遁辭作而其情可見臣謂持之一字不在於他而在其人也若以論及大官而反罪言者其爲方來之憂容有極哉伏願還收尹蓍東不敍之命以光聖德批以省疏具悉矣仍敎曰觀此疏辭以趙德隣比之於耇輝之影子鏡夢之傳神是果成說之說乎從此亘古今所無之凶逆亦可容議於蕩滌秩乎營護雖急引喩失當顧其爲罪焉逭重勘乎大臣卽予所敬禮而今忽托以言事侮辱之侵攻之甘爲重臣之後殿此猶不足拈出書啓字句向大臣極意醜詆如是而朝廷尙曰有國綱乎昨見右相書啓遣辭之爽豁勁壯看來不覺神聳上而發揮中而辨釋下而捍禦一啓之力可敵千斤似此風裁氣力政侔古人使今人見之無非愧赧赧Ꝼ魄處則尙以何心有此剌口乎重臣之徒何太寔繁由前而有妄擬之失由後而犯無難之罪不可以言官待之大司憲金載順亟施削職之典
정조 12년 · 강
命副應敎李敬五副校理林道浩李東稷修撰李尙度金啓洛本職改差
정조 12년 · 목
敬五等聯箚略曰臣等以罪人趙德隣蕩滌陳箚請寢成命而蓋其凶疏旣在久遠臣等未見全本故略論義理之關係未及源頭之劈破迺者則判書尹蓍東之疏出而其旨意之陰慘辭語之悖逆彰著無餘矣創出叵測之凶言甘作諸賊之前茅直與鏡虎麟亮一串貫來則到今年久之後遽議疏釋已是失刑之大者而重臣之疏反施譴斥喉院之啓一例違拂臣等相顧愕眙繼以悶鬱此箇義理炳然易知則具瞻之地尤當嚴於秉執而當初收議旣涉漫漶昨陳書啓又極噴薄其眞以德隣之疏謂無可罪之端而然耶臣等竊不勝駭歎也伏乞亟寢德隣罪名蕩滌之命仍從昨日喉院之請以光聖德批以忽以一事再發於旬日間是何所據乎至於引喩之不襯必由識昧學淺雖不欲深責似此經幄之臣宜令識進學進後出入講論之席爾等本職今姑改差退修三餘之工
정조 12년 · 강
掌令趙貞相上疏賜批
정조 12년 · 목
疏略曰嶄然而尊者君綱也截然而嚴者君綱也爲人臣子之不敢凌不敢壞者君綱也今此尹蓍東之事出而必欲凌而壞之尙可謂有臣分乎惟我聖上特下趙德隣黃翼再罪名蕩滌之命者亶出於繼先志述先事之盛意也噫彼蓍東力沮不已期於角勝昨送其侄大鬧泮中今投一疏直驅亂逆朝家處分視之如無今日北面於殿下者何敢若是聖敎昭晣皎如日星招致嶺儒諄諄面命聖意所在果何如而柑製設場之日多士咸聚之時呼聲動地云以嶺南全一道鳴鼓聽聞危悖且嶺儒治疏之時自太學謹悉二字無難書給上言判下之後忽然鳴鼓初何以謹悉後何以施罰以此推之彼之所怒非眞在於嶺儒而其侄則一邊鳴鼓而肆氣其叔則一邊呈疏而抏命視若自已之私喜怒凌踏詆訐二路幷進雖欲氣勢把持而獨不知有君綱之至嚴且截乎趙德隣本事則已蒙聖明之昭伸臣何敢容喙而先朝下敎旣引朱子封事以證其無他今我聖敎專在於仰述而猶且爭執者豈非角勝君父者乎故相臣之爲委官時一心平反至謂之幾害正人則其情之可恕其疏之無可罪者必有所明知矣故大臣體國之心如是其公平若或一分有礙於辛壬大義理則豈如是協贊聖意以至白放之境哉先朝之洞燭如是殿下之昭釋如是故相臣正人之稱又如是則彼乃勒驅之以亂逆源頭其眼無君網欲售其角勝之計而後已如許抗君命之類爲先施以屛裔之典斷不可已也批以尹蓍東屛裔事過矣引喩之不當大官之侵侮其爲罪豈止不敍薄勘而爲右相地未免漫漶觀此所論始覺處分之太寬叔侄之一邊呈疏一邊鳴鼓殆作家間私喜怒者大是妄擧爾所謂二路幷進云云可謂着題語前判書尹蓍東加施削職之典近來泮儒之替行言責之任已屬士林之羞恥至於今番擧措而駭怪極矣當該儒生爲先勿限年停擧柑製之日呼聲動地云則泮長亦豈不聞聞而不禁烏在其師儒之義乎當該大司成遞差
정조 12년 · 강
命右相家遣御醫看病
정조 12년 · 목
敎曰昨見書啓知有所愼右相家遣御醫持藥物看病○御醫邊致翰書啓右議政蔡濟恭病證看審則脈度三部俱爲沈遲寒痰屯結食飮幾至全廢連用不㨑金正氣散香砂六君子湯而別無顯效所頒珍劑主家以爲感極涕血不知所達云矣敎曰內傷挾外感疏導解表兼試竝行則寒痰之結屯自可消散老人氣力常時雖康莊食治幾至全却云爾則稍待通利先着力於扶元之功爲可目下證樣內傷雖似較緊順氣平胃之效養胃湯似勝於六君子湯以此意問于主家夜間動靜早卽書啓書啓措語太欠分明後勿如是
정조 12년 · 강
推全羅監司徐龍輔
정조 12년 · 목
該監司以貢保布純錢代捧大同木詳察民情量宜濶狹馳啓敎曰諸道狀啓何時入來則本道獨如是遲滯雖未知事實之如何捧布之差員已上京代錢之形止無皂白該道擧行之稽忽極爲駭然當該道臣推考令晚頒則安知無令前準備令後還推之弊乎如是而實惠豈能下究續此別遣按廉之行欲施懲一之政此意嚴飭行會本道不但如此所謂分數之嶺南果難弭慮以半疋半半疋分徵之除民豈蒙實惠亦以此意嚴飭嶺伯第先謄關列邑俾各知有從後考察之擧事令廟堂知悉分付
정조 12년 · 목
該曹啓言南部六十契五千一百五十一戶幷給倍給合木綿一百二同三十八疋
정조 12년 · 강
更遣御醫于右相家看病
정조 12년 · 목
御醫邊致翰書啓右議政蔡濟恭病症脈度三部如前沈遲結痰則無時作梗方痛則命骨下如小瓜樣者輪囷橫縱按摩頗力則閃忽避匿此是痰積而竟夜所進只是米飮二甫兒眠睡則不得交睫正氣散旣無顯效議于主家養胃湯今方煎用敎曰胃口積氣之一向侵苦重按則閃忽避匿云者皆由眞元未旺然不攻病氣先扶元氣未必鎭長責效主家必有慣知氣稟之醫人更加着意看察晚後動靜繼用藥名續卽書啓俾勿如前遲滯申飭之下書啓太草草進去醫官自本院卽爲招來更以他醫定送○御醫李完白書啓依下敎右相病症更爲看審則平明以後膈間衝上之氣頻數發作精神間間昏瞀食度則艱進米飮一甫兒養胃湯則主家更觀動靜連爲煎用云矣敎以養胃湯亦未必因下敎用之更令主家爛商定藥又書啓右相病症連爲看審則脈度與諸症一樣而積氣乍降故更進米飮與主家所親醫人爛熳相議合於症情者無過於養胃湯故本方加靑皮五分煎服而姑觀動靜更爲書啓敎以靑皮加入似穩好此時疏導正合致力內在雲南藿香一封下之卽令掌務官傳致
정조 12년 · 강
命金光岳永刊仕籍放逐本鄕
정조 12년 · 목
昨日光岳以獻納陳疏略曰伏見重臣尹蓍東疏批下者有不敍之命豈意聖明之世有此過當之擧也德隣一疏極其凶悖希亮輩稱兵肆凶何莫非權輿於此疏嚆矢其餘論則德隣之罪萬戮猶輕故重臣金漢喆遠竄之啓故相臣趙顯命請鞫之疏聲討截嚴鞫庭盤問旣無心迹之自明絕島編配以致中道之徑斃大霈非不屢降而初無議到於此賊其孫濫占科第而至命拔去於原榜則其有萬可誅之罪無一可宥之狀卽此數事可推而知矣今當舊甲之重回特軫一路之慰撫罪名旣命蕩滌册子仍令刊行古之戊申嶺人太半爲賊至遣鎭撫之使今之戊申嶺人反爲忠臣乃有崇奬之擧在家之檄有何憑信之端至凶之賊遽蒙疏釋之典耶伊時問議大臣亶出於博採公議欲聞可否之論則至若端揆之獻議忠逆之間初無一二人可否一道之內只事通共而弊詡此已公議之所拂鬱而況今書啓遣辭無嚴略無悚蹙之意專事噴薄之習窩臟則自歸彰露脅持則無復餘地大僚之遭彈何限而誠未有若是放恣無憚雖謂之無人臣禮實非過語其所謂持之一字政是自道之語而卽一斷案也重臣之斷斷一心實出於明義理嚴隄防而遽下嚴旨臣竊以謂恐有欠於容直之量折奸之方伏願尹蓍東不敍之命特賜還寢今此德鄰事反汗之請實出擧一世共公之議則黨私是循不思名義之至重終始含嘿尙無一言之爭難臣謂近日不言三司倂施削黜之典斷不可已也昨日喉院之啓誠得惟允之體而惜乎其不能繳還於當初有此請寢於後時臣亦謂一倂推考可也至是敎曰今則公車堆積者精神不在於趙德鄰專在於誣陷右相起頭趙事特影子也語助辭也右相之於渠輩何怨何尤而如是齕齕必欲不安於朝端而後已乎此疏下語不止於侵凌況二字四字之目尤極駭悖非不知投之嶺海以塞䜛竇而亂囈胡嚷不可責以常情見方急於招延此時處分還涉召人閉門之慮金光岳姑從末勘永刊仕籍勿揀歲抄放逐本鄕原疏豈可賜批乎
정조 12년 · 강
斥補尹致性孟山縣監柳星漢金郊察訪
정조 12년 · 목
致性以校理陳疏略曰臣受恩罔極居常感泣除命之下顚倒趨膺隨衆供職榮耀雖極悚懍深切昨者本館箚論係是明義理嚴隄防之大關捩而第其箚中攙及重臣之伸救臣以同人之嫌義難干涉雖不得聯名議無異同今於諸僚處分之後何敢諉以不參倖其獨逭也哉伏乞亟命鐫削俾安賤分噫嘻德鄰之疏語之凶㦧逆節之狼藉在廷臣僚聞見諛寡初未詳其凶悖陰慘至於此極晚後得聞今始髮竪膽顫或箚或疏以致瀆擾此固群下之罪而以聖上燭理之明倘更念及於羸豕躑躅之孚則此豈少忽者哉伏願收還德鄰罪名蕩滌之命敎曰旣曰有同人之嫌則但當不參箚擧而已露章自劾何乃多事尾附數語亦涉不緊向筵初見頗以爲精明今此擧措迷昧甚矣此上疏還給孟山縣監除授當日辭朝時任縣監遞付京職以空館事牌招啓辭未下則政院之捧疏萬萬駭然若此則流來院規將至等棄當該承旨爲先從重推考○星漢以持平陳疏略曰臣於前判書尹蓍東前都憲金載順儒臣儒生國子長洪文泳處分不覺愕爾而失圖本事大有關於辛壬義理則人臣之飮泣必爭卽其分也若是摧折豈意聖明乃有此過激之處分也德鄰本何物乃足以致此耶一事處分之轉移何損日月之明而轉輾至此區區不勝憂慮諸臣之所秉一國公共之義也大臣之所主一賊伸救之私也一時之立落則有未可知而畢竟之私不敵公大臣亦必知之雖百世之後此理皎然受而爲罪推謝之不暇遷善之斯速則都無事矣而大臣之意不出於此臣竊爲大臣慨然此大臣臣曾於實錄廳見之其智慮似有過人者若於淸朝中夜虛心平氣靜而思之則似不至此矣臣之論德鄰事與諸臣無異則義無獨逭請與同罪以懲妄言以謝大臣敎曰義難獨逭如欲辭職則只辭職名可也句語間不緊說話之侵及是豈拂拭之意乎比之尹致性反有加焉特從終始之澤姑先施以金郊察訪外補之典時任察訪遞付京職仍令當日辭朝此上疏還給
정조 12년 · 강
命都監從事官鄭大容改差各別擇擬
정조 12년 · 목
敎曰捧布方張此亦民事雖有陞資後差代之命還朝則自可例陞都監從事官鄭大容改差今日差代以守令履歷人各別擇擬事分付
정조 12년 · 강
右議政蔡濟恭出城下別諭敦召
정조 12년 · 목
政院啓言議政府錄事來言右議政蔡濟恭病伏垂死之中臺言迭發不敢偃處逬出國門云仍納命召何以爲之敎曰別諭當卽書下而先遣史官以病中出城之大有不可傳諭入城與否卽爲知來仍傳命召又啓言右議政蔡濟恭又使錄事來納命召何以爲之敎以更遣史官傳授○別諭曰憎玆簧舌詹詹燄燄一眴目而群咻四至使卿竟有衝雪遜荒之擧醜毒之害從古伊然彼以劫辱驅之我之應之緩視徐趨以抵其虓暴決裂之勢是所謂以佚待勞卿於何勞今日之事有進無退予又爲卿煞費心肆力施罏錘點金鐵偕鑄而咸鎔夬做平平蕩蕩之功則予與卿當共享其利何畏何憂玆因招延之行先示去就第一義尋常敦迫都屬備數幷略之卿惟亟講遠猷卽日返轅噫象魏在此夫夫也更何敢累卿仍命承旨往傳與之偕入○御醫李完白以右相今方逬出門外臣亦隨往書啓敎曰着意看病萬一疏忽當捉來重治各別小心擧行
정조 12년 · 목
箚略曰趙德鄰乙巳凶疏始得見全本則凶言悖說不特第九第十兩條而已第七愼庶獄條首尾游辭尤萬萬叵測我先王登極初年所按治者只鏡虎與儉黨之獄而疏中首以刑不可以或濫與其殺不辜寧失不經爲言繼之曰卽阼之初未堪多難亂獄滋豐國賊稱以多難逆變歸之亂獄至於迫於群言間有勉從云者是鏡虎尙儉無可死之罪而見脅於群下不得已勉從之謂也苟非梟獍腸肚其敢萌此心而發於口乎卽此而逆心逆節盡露其爲戊申賊榭之嚆矢者少非過語故相在嶺藩時送言於渠使之自處則此在渠實係轉鬼爲人之關而托以無職噫是何等事而尙暇論職名有無乎丙辰就掌後聖敎欲受其供辭以破嶺人之疑惑而多般究問終不一言自明此其心眞可謂路人所知其時特釋雖出於一時安反側之聖念翌年加律旣允臺啓又於其孫進道科榜之請拔也至許以義理森嚴而允從則聖意之終始嚴於逆順又可仰見雖於年代寢遠之後宜不敢議到於濶狹也明矣大抵其疏汗漫支離間間插入凶言使見者疑亂且其前後事端散出於各年記注無乃承宣讀奏之際聖聽偶失於領會耶事在先朝關係莫重銷刻之嫌非所當論到今群情齊憤公議益激特下傳敎反汗前旨使亂賊知懼隄防無壞伏乞毋更留難亟降處分焉批以向於箚批筵敎已將本意之在於仰述有多少剖示自餘未罄之蘊留俟面敷姑觀日間寒事稍歇隨史官造朝也
정조 12년 · 강
命承旨南鶴聞更爲傳諭于右議政蔡濟恭